พบแหล่งโบราณสถานในจังหวัดพระนครศรีอยุธยาถูกน้ำท่วมกว่า 120 แห่ง สำรวจความเสียหายจัดทำแผนบูรณะ
นางสาวสุกัญญา เบาเนิด ผู้อำนวยการสำนักศิลปากรที่ 3 พระนครศรีอยุธยา กรมศิลปากร กล่าวว่า ขณะนี้ปริมาณน้ำที่ท่วมขังในพื้นที่อุทยานประวัติศาสตร์พระนครอยุธยาเริ่มลดลงแล้ว เบื้องต้นมีโบราณสถานถูกน้ำท่วมจำนวน 123 แห่ง แบ่งเป็นเขตอุทยานประวัติศาสตร์ จำนวน 83 แห่ง และเขตนอกอุทยานประวัติศาสตร์ประมาณ  40 แห่ง ภาพรวมไม่น่ากังวลเพราะส่วนใหญ่มีการเสริมความมั่นคงของฐานรากไว้แล้ว  มีเพียงส่วนจิตรกรรมฝาผนังที่อาจจะได้รับผลกระทบจากความชื้น อาทิ วัดเชิงท่า ที่น้ำท่วมจิตรกรรมฝาผนังในศาลาการเปรียญ  ส่วนวัดไชยวัฒนาราม และวัดธรรมาราม มีระบบป้องกันน้ำท่วมที่ได้มาตรฐานสามารถรับน้ำที่สูงขึ้นได้อีก 60 เซนติเมตร  ทั้งนี้ ได้วางแนวทางการดำเนินงานหลังน้ำลด หลังจากนี้ 2 สัปดาห์ – 1 เดือน โดยระดมเจ้าหน้าที่ลงพื้นที่สำรวจและประเมินโบราณสถาน จากแหล่งที่เสียหายหนักก่อน ประกอบด้วยการตรวจสอบความมั่นคงของตัวโบราณสถาน  ภูมิทัศน์ ส่วนบริการและอำนวยความสะดวกนักท่องเที่ยว  เพื่อจัดทำแผนงานบูรณะต่อไป